Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ KAI THΣ EΠITPOΠHΣ σχετικά με τη θέση της Κοινότητας στο συμβούλιο σύνδεσης όσον αφορά τη μετάβαση στο δεύτερο στάδιο της σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, δυνάμει του άρθρου 7 της ευρωπαϊκής συμφωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Την 1η Φεβρουαρίου 1995 τέθηκε σε ισχύ η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου.

Το άρθρο 7 της προαναφερθείσας συμφωνίας ορίζει ότι η ευρωπαϊκή συμφωνία περιλαμβάνει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη από την ημερομηνία της έναρξης ισχύος της συμφωνίας. Κατά το δωδεκάμηνο που προηγείται της λήξης του πρώτου σταδίου, συνέρχεται το συμβούλιο σύνδεσης για να αποφασίσει τη μετάβαση στο δεύτερο στάδιο καθώς και τις ενδεχόμενες αλλαγές που θα μπορούσαν να επέλθουν όσον αφορά το περιεχόμενο των διατάξεων που διέπουν το δεύτερο στάδιο.

Τα θέματα σχετικά με τη μετάβαση στο δεύτερο στάδιο έχουν συζητηθεί μεταξύ της ΕΕ και των τσεχικών αρχών με διάφορες ευκαιρίες, μεταξύ άλλων κατά τη συνεδρίαση της επιτροπής σύνδεσης στις 21 Μαΐου 1999. Από τις συζητήσεις προέκυψε ότι τα μέρη είναι έτοιμα να συμμορφωθούν προς τις υποχρεώσεις που απορρέουν από τη μετάβαση στο δεύτερο στάδιο.

Η μετάβαση στο δεύτερο στάδιο της σύνδεσης έχει τις ακόλουθες επιπτώσεις για τα μέρη:

Κυκλοφορία εργαζομένων

* Σύμφωνα με το άρθρο 43 της ευρωπαϊκής συμφωνίας, κατά το δεύτερο στάδιο που αναφέρεται στο άρθρο 7, ή νωρίτερα εφόσον αποφασιστεί, το συμβούλιο σύνδεσης εξετάζει νέους τρόπους για τη βελτίωση της κυκλοφορίας των εργαζομένων, λαμβάνοντας υπόψη, μεταξύ άλλων, την κοινωνική και οικονομική κατάσταση της Τσεχικής Δημοκρατίας και την κατάσταση της απασχόλησης στην Κοινότητα. Το συμβούλιο σύνδεσης διατυπώνει συστάσεις για το σκοπό αυτό.

Εγκατάσταση

* Σύμφωνα με το άρθρο 45 παράγραφοι (1), (2) και (7) της ευρωπαϊκής συμφωνίας, η Τσεχική Δημοκρατία :

1. παρέχει, από την έναρξη ισχύος της συμφωνίας, όσον αφορά την εγκατάσταση κοινοτικών εταιρειών και υπηκόων, μεταχείριση όχι λιγότερο ευνοϊκή από αυτήν που παρέχει στις δικές της εταιρείες και στους υπηκόους της, με εξαίρεση τους τομείς και τα θέματα που αναφέρονται στα παραρτήματα XVIα και XVIβ (άρθρο 45 παράγραφος 1 στοιχείο i), εφόσον η μεταχείριση αυτή έχει παρασχεθεί το αργότερο μέχρι το τέλος της μεταβατικής περιόδου που αναφέρεται στο άρθρο 7 (1.02.2005).

2. παρέχει, από την έναρξη ισχύος της συμφωνίας, όσον αφορά τη λειτουργία κοινοτικών εταιρειών και την επαγγελματική δραστηριότητα υπηκόων εγκατεστημένων στην Τσεχική Δημοκρατία, μεταχείριση όχι λιγότερο ευνοϊκή από αυτήν που παρέχει στις δικές της εταιρείες και στους υπηκόους της (άρθρο 45 παράγραφος 1 στοιχείο ii).

3. δεν θεσπίζει, κατά τις μεταβατικές περιόδους που αναφέρονται στο άρθρο 7, νέους κανονισμούς ή μέτρα που εισάγουν διακρίσεις όσον αφορά την εγκατάσταση και τη λειτουργία κοινοτικών εταιρειών και την επαγγελματική δραστηριότητα υπηκόων της Κοινότητας στο έδαφός της, σε σύγκριση με τις δικές της εταιρείες και υπηκόους (άρθρο 45 παράγραφος 2).

4. παρέχει, από την έναρξη ισχύος της συμφωνίας, σε κοινοτικές εταιρείες εγκατεστημένες στην Τσεχική Δημοκρατία το δικαίωμα απόκτησης, χρησιμοποίησης, μίσθωσης και πώλησης ακίνητης περιουσίας και, όσον αφορά φυσικούς πόρους, γεωργικές και δασικές εκτάσεις, το δικαίωμα μίσθωσης, εφόσον απαιτείται για την άσκηση της οικονομικής δραστηριότητας για την οποία έχουν εγκατασταθεί οι εταιρείες (άρθρο 45 παράγραφος 7).

Η Τσεχική Δημοκρατία διασφαλίζει την εφαρμογή των ανωτέρω διατάξεων, όσον αφορά τον τομέα των χρηματοπιστωτικών υπηρεσιών, μέσω των ακόλουθων νομοθετικών πράξεων:

- Νόμος αριθ. 21 του 1992 για τις τράπεζες

- Νόμος για τις ασφαλιστικές δραστηριότητες που εγκρίθηκε στις 21/12/1999

Η Τσεχική Δημοκρατία διασφαλίζει την εφαρμογή των ανωτέρω διατάξεων, όσον αφορά το άρθρο 45 παράγραφος 7 (πρώτη πρόταση), σχετικά με την πρόσβαση των κοινοτικών εταιρειών που είναι εγκατεστημένες στην επικράτεια της Τσεχικής Δημοκρατίας σε ακίνητη περιουσία, φυσικούς πόρους, γεωργικές και δασικές εκτάσεις, μέσω της ακόλουθης νομοθετικής πράξης:

- Νόμος για το συνάλλαγμα αριθ. 528/1990.

Ελεύθερη κίνηση κεφαλαίων

* Σύμφωνα με το άρθρο 61 της ευρωπαϊκής συμφωνίας, όσον αφορά τις συναλλαγές επί του λογαριασμού κεφαλαίων του ισοζυγίου πληρωμών, τα μέρη εξασφαλίζουν, από την έναρξη ισχύος της παρούσας συμφωνίας, την ελεύθερη κίνηση κεφαλαίων που σχετίζονται με άμεσες επενδύσεις σε εταιρείες που έχουν συσταθεί σύμφωνα με τη νομοθεσία της χώρας υποδοχής και με επενδύσεις που πραγματοποιούνται σύμφωνα με τις διατάξεις του κεφαλαίου ΙΙ του τίτλου IV, και την εκκαθάριση ή τον επαναπατρισμό των επενδύσεων αυτών και οποιωνδήποτε κερδών απορρέουν από αυτές.

* Σύμφωνα με το άρθρο 61 της ευρωπαϊκής συμφωνίας, η Τσεχική Δημοκρατία:

1. μέχρι τη λήξη του πέμπτου έτους της συμφωνίας (31.1.2000) εξασφαλίζει την ελεύθερη κίνηση, εκκαθάριση ή επαναπατρισμό όλων των επενδύσεων που συνδέονται με υπηκόους που είναι εγκατεστημένοι στην Τσεχική Δημοκρατία ως αυτοαπασχολούμενοι δυνάμει του Κεφαλαίου II του Τίτλου IV (Εγκατάσταση).

2. με τη λήξη του πέμπτου έτους που έπεται της έναρξης ισχύος της συμφωνίας (31.1.2000), δεν εισάγει νέους συναλλαγματικούς περιορισμούς στην κίνηση κεφαλαίων και στις σχετικές τρέχουσες πληρωμές μεταξύ κατοίκων της Κοινότητας και της Τσεχικής Δημοκρατίας και δεν καθιστά πιο περιοριστικές τις υφιστάμενες ρυθμίσεις.

* το άρθρο 62 της ευρωπαϊκής συμφωνίας ορίζει ότι κατά τη διάρκεια των πέντε ετών που έπονται της ημερομηνίας έναρξης ισχύος της συμφωνίας, τα μέρη λαμβάνουν μέτρα που επιτρέπουν τη σταδιακή εφαρμογή των κοινοτικών κανόνων για την ελεύθερη κίνηση των κεφαλαίων. Μέχρι το τέλος του πέμπτου έτους από την έναρξη ισχύος της παρούσας συμφωνίας (31.1.2000), το συμβούλιο σύνδεσης εξετάζει τρόπους για την πλήρη εφαρμογή των κοινοτικών κανόνων σχετικά με την κίνηση των κεφαλαίων.

Η Τσεχική Δημοκρατία διασφαλίζει την πλήρη εφαρμογή των προαναφερθεισών διατάξεων μέσω της ακόλουθης νομοθετικής πράξης:

- Νόμος για το συνάλλαγμα αριθ. 219/1995

Για να καταστεί δυνατή η μετάβαση στο δεύτερο στάδιο, το Συμβούλιο καλείται να εγκρίνει τη συνημμένη πρόταση απόφασης σχετικά με τη θέση της Κοινότητας στο συμβούλιο σύνδεσης με την Τσεχική Δημοκρατία, όσον αφορά τη μετάβαση στο δεύτερο στάδιο.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ KAI TOY EΠITPOΠHΣ σχετικά με τη θέση της Κοινότητας στο συμβούλιο σύνδεσης όσον αφορά τη μετάβαση στο δεύτερο στάδιο της σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, δυνάμει του άρθρου 7 της ευρωπαϊκής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 310 σε συνδυασμό με το άρθρο 300, παράγραφος 2, πρώτο εδάφιο,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως τη δεύτερη παράγραφο του άρθρου 101,

την πρόταση της Επιτροπής,

Εκτιμώντας τα εξής:

(1) Η ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, υπεγράφη στις Βρυξέλλες στις 4 Οκτωβρίου 1993 και άρχισε να ισχύει την 1η Φεβρουαρίου 1995.

(2) Το άρθρο 7 της ευρωπαϊκής συμφωνίας προβλέπει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη.

(3) Το πρώτο στάδιο άρχισε την 1η Φεβρουαρίου 1995, ημερομηνία έναρξης ισχύος της ευρωπαϊκής συμφωνίας, και λήγει, κατ´αρχήν, την 31η Ιανουαρίου 2000.

(4) Το συμβούλιο σύνδεσης, σύμφωνα με το άρθρο 7 παράγραφος 2 της ευρωπαϊκής συμφωνίας, εξετάζει περιοδικά την εφαρμογή της ευρωπαϊκής συμφωνίας και την ολοκλήρωση των οικονομικών μεταρρυθμίσεων που ανέλαβε η Τσεχική Δημοκρατία βάσει των αρχών που ορίζονται στο προοίμιο.

(5) Τα μέρη είναι αποφασισμένα να εκπληρώσουν τις υποχρεώσεις που απορρέουν από τη μετάβαση στο δεύτερο στάδιο της σύνδεσης.

(6) Το συμβούλιο σύνδεσης αποφασίζει για τη μετάβαση στο δεύτερο στάδιο καθώς και για άλλες ενδεχόμενες αλλαγές που πρέπει να επέλθουν όσον αφορά μέτρα σχετικά με το περιεχόμενο των διατάξεων που διέπουν το δεύτερο στάδιο.

(7) Η Τσεχική Δημοκρατία έλαβε τα αναγκαία μέτρα για να εξασφαλίσει τη συμμόρφωση προς όλες τις υποχρεώσεις που απορρέουν από τη μετάβαση στο δεύτερο στάδιο,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η θέση που θα λάβει η Κοινότητα στο συμβούλιο σύνδεσης το οποίο έχει συσταθεί με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, όσον αφορά τη μετάβαση στο δεύτερο στάδιο της σύνδεσης, συνίσταται στο συνημμένο σχέδιο απόφασης του συμβουλίου σύνδεσης.

Βρυξέλλες,

Για το Συμβούλιο Για την Επιτροπή

Ο Πρόεδρος Ο Πρόεδρος

ΠΑΡΑΡΤΗΜΑ

ΣΧΕΔΙΟ ΑΠΟΦΑΣΗΣ ΑΡΙΘ. .../00 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΜΕΤΑΞΥ ΤΩΝ ΕΥρωπαϊκων κοινοτητων και των κρατών μελών τους, αφενός, και της τσεχικησ Δημοκρατίας, αφετέρου της ... 2000 ΓΙΑ ΤΗ ΜΕΤΑΒΑΣΗ ΣΤΟ ΔΕΥΤΕΡΟ ΣΤΑΔΙΟ ΤΗΣ ΣΥΝΔΕΣΗΣ ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ Τσεχικησ ΔΗΜΟΚΡΑΤΙΑΣ, ΑΦΕΤΕΡΟΥ, ΣΥΜΦΩΝΑ ΜΕ ΤΟ ΑΡΘΡΟ 7 ΤΗΣ ΕΥΡΩΠΑΪΚΗΣ ΣΥΜΦΩΝΙΑΣ

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους αφενός, και της Τσεχικής Δημοκρατίας, αφετέρου, και ιδίως το άρθρο 7, παράγραφος 3.

Εκτιμώντας ότι το άρθρο 7 παράγραφος 1 της ευρωπαϊκής συμφωνίας προβλέπει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη.

ότι το πρώτο στάδιο άρχισε την 1η Φεβρουαρίου 1995, ημερομηνία έναρξης ισχύος της ευρωπαϊκής συμφωνίας, και λήγει, κατ´αρχήν, την 31η Ιανουαρίου 2000.

ότι το συμβούλιο σύνδεσης, σύμφωνα με το άρθρο 7 παράγραφος 2 της ευρωπαϊκής συμφωνίας, εξετάζει περιοδικά την εφαρμογή της ευρωπαϊκής συμφωνίας και την ολοκλήρωση των οικονομικών μεταρρυθμίσεων που ανέλαβε η Τσεχική Δημοκρατία βάσει των αρχών που ορίζονται στο προοίμιο.

ότι τα μέρη είναι αποφασισμένα να εκπληρώσουν τις υποχρεώσεις που απορρέουν από τη μετάβαση στο δεύτερο στάδιο της σύνδεσης.

ότι το συμβούλιο σύνδεσης αποφασίζει για τη μετάβαση στο δεύτερο στάδιο καθώς και για άλλες ενδεχόμενες αλλαγές που πρέπει να επέλθουν όσον αφορά μέτρα σχετικά με το περιεχόμενο των διατάξεων που διέπουν το δεύτερο στάδιο,

ΑΠΟΦΑΣΙΖΕΙ:

Άρθρο 1

Με την παρούσα απόφαση τίθεται σε ισχύ η μετάβαση στο δεύτερο στάδιο που αναφέρεται στο άρθρο 7 παράγραφος 3 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους αφενός, και της Τσεχικής Δημοκρατίας, αφετέρου.

Άρθρο 2

Η παρούσα απόφαση αρχίζει να ισχύει την ημέρα της έγκρισής της από το συμβούλιο σύνδεσης.

Βρυξέλλες, .........2000.

Για το συμβούλιο σύνδεσης

Ο Πρόεδρος